Rugadh agus tógadh Kurt Donald Cobain in Aberdeen, baile beag sa stát Washington in iarthuaisceart na Stát Aontaithe. Clann beag shona a bhí ann, leis a thuismitheoirí agus a dheirfiúr níos óige Kimberly. De bhunadh Éireannach agus Francach é a athair Donald Leland Cobain, a bhí ag obair mar mheicneoir gluaisteáin, agus de bhunadh Éireannach, Gearmánach agus Sasanach í a mháthair Wendy Elizabeth Fradenburg a bhí ina freastalaí. Bhí a fhios ag Kurt le linn a shaoil féin go raibh fuil Éireannach aige, ach ní raibh na sonraí ró-shoiléir ag an am seo. Tháinig sé chun solais níos déanaí go bhfuil baint díreach acu leis an dtír - as Contae Thír Eoghain do mhuintir Chobain, nó ""Cobane"" mar a litríodh é ansin agus mar a litrítear é fós ann inniu. D'fhág sinsir Kurt an baile beag Inishatieve gar do Pomeroy sa bhliain 1875, chun aghaidh a thabhairt ar Cheanada, ag teacht anuas go Washington ní ba dhéanaí. Gréasaithe bróg a bhí iontu.